ໃນທ້າຍອາທິດທີ່ຜ່ານມາ ຫ້ອງການກອງທຶນປະກັນສັງຄົມແຫ່ງຊາດ (ຫກປຊ) ຈັດກອງປະຊຸມປາຖະກະຖາ ວັນສ້າງຕັ້ງອາຊຽນ ຄົບຮອບ 50 ປີ ຂຶ້ນທີ່ຫ້ອງປະຊຸມ ຫກປຊ. ໃຫ້ກຽດເປັນປະທານໂດຍ ທ່ານ ປະເດີມພອມ ທົນທະນີ ຜູ້ອຳນວຍການ ຫກປຊ ພ້ອມທັງເປັນຜູ້ບັນຍາຍ ແລະ ມີພະນັກງານທັງໜົດ ຫກປຊ ເຂົ້າຮັບຟັງ.
ທ່ານ ຜູ້ອຳນວຍການ ຫກປຊ ໄດ້ກ່າວເນື້ອໃນໃຈຄວາມໂດຍຫຍໍ້ຂອງວັນສ້າງຕັ້ງອາຊຽນວ່າ: ອາຊຽນໄດ້ຮັບການສ້າງຕັ້ງຂຶ້ນໃນ ວັນທີ 08 ສິງຫາ 1967, ເຊິ່ງຕອນນັ້ນມີສະມາຊິກ 5 ປະເທດ ແລະ ສປປ ລາວ ໄດ້ເຂົ້າເປັນສະມາຊິກຂອງອາຊຽນ ໃນວັນທີ 23 ກໍລະກົດ 1997, ໃນປັດຈຸບັນສະມາຊິກອາຊຽນມີທັງໜົດ 10 ປະເທດ ຄື: ບຣູໄນ ດາຣູຊາລາມ, ຣາຊະອານາຈັກ ກຳປູເຈຍ, ສາທາລະນະລັດ ອິນໂດເນເຊຍ, ສປປ ລາວ, ສາທາລະນະລັດ ສິງກະໂປ, ຣາຊະອານະຈັກໄທ, ສາທາລະນະລັດ ມາເລເຊຍ, ສາທາລະນະລັດ ຟິລິບປິນ, ສາທາລະນະລັດ ສະຫະພາບມຽນມາ ແລະ ສາທາລະນະລັດ ສັງຄົມນິຍົມຫວຽດນາມ, ເຊິ່ງໄດ້ມີ 10 ປະເທດທີ່ເປັນຄູ່ເຈລະຈາສົມບູນ. ອາຊຽນໄດ້ມີຈຸດປະສົງເປົ້າໝາຍ ຂອງການສ້າງປະຊາຄົມອາຊຽນ ແມ່ນເຮັດໃຫ້ອາຊຽນເປັນປະຊາຊາດທີ່ພ້ອມພຽງຮຽງໜ້າກັນ, ເປີດກວ້າງການຮ່ວມມືກັບພາຍນອກ, ດຳລົງຊີວິດຢູ່ທ່າມກາງສັນຕິພາບ, ສະຖຽນລະພາບ ແລະ ຄວາມວັດທະນາຖາວອນ, ຜູກພັນເປັນຄູ່ຮ່ວມມືໃນການພັດທະນາ ໃຫ້ມີຄວາມກ້າວໜ້າ ແລະ ເປັນປະຊາຄົມທີ່ມີຄວາມໂອບເອື້ອອາລີ.
ພາບ-ຂ່າວ: ພະແນກປະຊາສໍາພັນ